
Praviešu paredzējumi ir Bībeles precizitātes stūrakmens. Mūsdienu „praviešiem” precizitāte bieži ir 30 - 60% robežās, un daudzi no viņu pravietojumiem ir tik nenoteikti, ka gandrīz jebkuru iznākumu varētu izskaidrot kā pravietojuma piepildījumu. Arī Korāns un Konfūcija literārais krājums nepiedāvā augstu mēru pravietojumu precizitāti.

Kas ir pravietojums? Patiess pravietojums ir ļoti specifisks, jo bieži izdarīts daudzus gadus pirms savu vietu ieņem kaut kas, kas ir daļa no pravietojuma piepildījuma. Tas pareģo notikumu, kam ir maza varbūtība notikt, ņemot vērā to, kas bija zināms tajā laikā. Izteiciens „saule spīdēs 2020.g. 15.jūnijā”, nav pravietojums, jo saule spīd katru dienu un nav iemesla domāt, ka tā nespīdēs norādītajā datumā!

Ielūkosimies dažos Bībeles pravietojumos un tajā, kā tie piepildījās. Kā piemēru patiesam pravietojumam, uzmanīgi apskatīsim dažus apgalvojumus Jesajas grāmatā. 44. nodaļā 28. pantā (Jes. 44:28) pravietis Jesaja nosauc ķēniņu, kurš vēl nebija piedzimis, un pavēsta, ka tas pavēlēs atjaunot Jeruzālemi un atkal uzcelt Dieva templi. 45:1 Jesaja apraksta šo ķēniņu kā iekarotāju, kurš pakļaus tautas un noraisīs no ķēniņiem viņu bruņas un ka vārti viņam atvērsies. 45:13 Jesaja saka, ka tas pats ķēniņš tiks izmantots, lai atbrīvotu Dieva tautu. Šajos tekstos viņš nosauc šo ķēniņu – Kīrs. Tas tika uzrakstīts ap 700.g. p.m.ē., t.i. vismaz 100 gadus pirms Kīrs piedzima, vairāk nekā 140 gadus pirms šīs pravietotās lietas sāka notikt un apmēram 100 gadus pirms Jūda tika aizvesta trimdā. Jesaja stāstīja brīvai nācijai par ķēniņu, kas atbrīvos viņus no trimdas! Izrakumos Bābelē no 1879.g. līdz 1882.g. Hormuzds Rasams atklāja 25 cm garu māla cilindra veida mucu ar uzrakstu, kas sīki izklāsta gūstekņu atbrīvošanu, kā tas aprakstīts Ezras grāmatā 1:2-4. Kāda ir varbūtība, ka šis viss varēja piepildīties no nejaušības tā, kā tas bija pravietots tik daudzus gadus iepriekš? 1 no 1015!

Daži specifiski pravietojumi

Israēla atgriešanās

Pravietis Jeremija atkārtoja šo Jesajas grāmatas pravietojumu starp 626.g. un 586.g. p.m.ē. Jeremijas grāmatā 32. nodaļā 36. un 37. pantā Jeremija apsola tautai, kas trimdā, ka viņi tiks atbrīvoti, sakot, „Un tomēr saka Tas Kungs, Israēla Dievs, par šo pilsētu, par kuru jūs sakāt, ka tā zobena varas, bada un mēra briesmu dēļ nodota Bābeles ķēniņa rokā: tiešām, Es tos savākšu kopā no visām zemēm, kur Es tos biju izklīdinājis Savās dusmās, Savā bardzībā un Savā lielajā nežēlastībā, un tos atvedīšu atpakaļ šinī vietā, ka tie te var droši dzīvot.” Var pat uzskatīt, ka Jeremija sagatavo tautu uz atgriešanos savā zemē, jo tajā brīdī ir apmēram starp 50-90 gadiem pirms faktiskās atbrīvošanas, kuru izsludinās Ķēniņš Kīrs.

Tiras krišana

Šī ir ļoti interesanta pravietojumu sērija, kas ir jāaplūko uzmanīgi, lai redzētu, cik specifisks Dievs spēj būt! Amosa grāmatā, kas uzrakstīta apmēram 750 gadus p.m.ē., pravietis Amoss raksta 1:9-10: „Tā saka Tas Kungs: „Triju, vēl vairāk, četru Tiras noziegumu dēļ Es tos nesaudzēšu! Jo viņi veselu apdzīvotu vietu iedzīvotājus kā gūstekņus visus nodevuši Edomai un nav atcerējušies brāļu starpā pastāvošo derību, bet Es likšu uzliesmot ugunij Tiras mūros, lai tā aprij viņu lepnās pilis.”” Tas šķiet diezgan vispārīgs; gandrīz jebkurš notikums, kas noveda līdz uzbrukumam Tirai, varētu tikt uzskatīts par šī pravietojuma piepildinājumu. Bet pravietis Ecēhiēls, rakstot Bābeles ķēniņa Nebukadnēcara laikā, t.i. ap 600 gadus p.m.ē., izsaka ļoti sarežģītu pravietojumu 26. nodaļā, kura piepildīšana prasa vairākus gadsimtus. Ecēhiēls raksta 26:1-14: 

[26:1] Vienpadsmitā gada pirmā mēneša vienpadsmitajā dienā pār mani nāca Tā Kunga vārds: [:2] „Cilvēka bērns, tāpēc, ka Tira sacīja par Jeruzālemi: tad nu sagrauti ir tautu vārti, man tie atdarījās, man būs visa kā pilnībā, jo tā ir izpostīta, - [:3] tad saka Dievs Tas Kungs: Es celšos pret tevi, Tira, un sacelšu pret tevi lielu tautu pulku, kā jūra saceļ pret krastiem savus viļņus. [:4] Tie sagraus Tiras mūrus un apgāzīs tās torņus, un Es aizslaucīšu prom tās zemi un padarīšu to par kailu klinti. [:5] Tā būs tīklu žāvējamā vieta jūras vidū, jo Es to tā sacīju, saka Dievs Tas Kungs, un tā kļūs tautām par laupījumu. [:6] Bet tās ciemus, kas uz cietzemes, iznīcinās ar zobenu, lai tie atzīst, ka Es esmu Tas Kungs.

[:7] Jo tā sacījis Dievs Tas Kungs: redzi, pret Tiru Es sūtīšu Bābeles ķēniņu Nebukadnēcaru, ķēniņu ķēniņu no ziemeļiem, ar zirgiem, ratiem un jātniekiem, un ar lielu dažādu tautu karapulku. [:8] Tavus ciemus uz cietzemes viņš iznīcinās ar zobenu, taisīs pret tevi aplenkuma torņus un uzmetīs pret tevi valni, un cels savus vairogus pret tevi. [:9] Savu sienlaužu galveno triecienu viņš vērsīs pret taviem mūriem un nogāzīs tavus torņus ar saviem dzelzs kāšiem. [:10] Viņa zirgu pulku saceltie putekļi apklās tevi, no jātnieku pakavu dipoņas, no riteņu un ratu graboņas trīcēs tavi mūri, kad viņš ieies pa taviem vārtiem, kā ieiet uzvarētā pilsētā. [:11] Viņa zirgu pakavi izmīdīs visas tavas ielas, tavu tautu viņš nokaus ar zobenu, visus tavus staltos ar attēliem rotātos stabus viņš sagraus. [:12] Tie laupīs tavu mantu, postīs tavu īpašumu, nojauks tavus mūrus, sagraus tavus skaistos namus, metīs tavus akmeņus un kokus un tavus gružus ūdenī. [:13] Es darīšu galu tavu dziesmu skaņām, nedzirdēs neviens vairs tavas cītaras balsi. [:14] Es tevi darīšu par kailu klinti, tu paliksi par tīklu žāvējamo vietu; tevi nekad vairs neatjaunos, jo Es, Tas Kungs, to esmu teicis,” - tā saka Dievs Tas Kungs.
Ievērojiet, ka ir trīs dažādi dalībnieki pret Tiru – šajā pravietojumā Ecēhiēls saka „Es” un „Man”, tas nozīmē Dievu, „viņi”, tas nozīmē ķēniņu koalīciju, un „viņš”, specifiski tas nozīmē Nebukadnēcaru. Starp 586.g. un 573.g. p.m.ē., Nebukadnēcars, Bābeles ķēniņš, uzbruka un sagrāva Tiras cietzemes daļu. Šajā uzbrukumā izmantoja tarānus pret cietzemes Tiras mūriem, ieveda Nebukadnēcara kara zirgus pilsētā, atnesa nāvi un postu cietzemes Tirai, atstājot to drupās. Tie, kas varēja aizbēgt no cietzemes Tiras atkāpās līdz Tiras salas cietoksnim, kur viņi domāja, ka būs drošībā. Vairāk nekā 200 gadus vēlāk, ķēniņš, kurš nebija zināms pravietojuma uzrakstīšanas laikā – Aleksandrs Lielais – vadīja armiju uz Tiru un raudzījās uz šo salas cietoksni. Tiras iedzīvotāji noraidīja vairākus miera centienus un pat nogalināja un nometa no mūra virsotnes jūrā Aleksandra sūtņus. Tas saniknoja Aleksandru. Viņš izmantoja cietzemes Tiras drupas, saberot tās jūrā, lai izveidotu dambi, un aizsoļoja ar savu armiju un tarāniem, ieskaitot liesmojošos tarānus, līdz Tiras salas mūriem, kur viņš sāka sagraut šo salas cietoksni. Tiras pilsēta, kādreiz varens cietoksnis un tirdzniecības centrs, kļuva par ne ko vairāk kā ciematu, kur žāvēt zvejas tīklus!

Eduards Crīsī (Edward Creasy), 4. nodaļā grāmatā Piecpadsmit no pasaules izšķirošajām kaujam (Fifteen Decisive Battles of the World), raksta, „Aleksandrs izdarīja daudz vairāk pret Tiru nekā Salmanasars vai Nebukadnēcars bija izdarījuši. Nebūdams apmierināts ar Tiras satriekšanu, Aleksandrs parūpējas, lai tā nekad vairs netiktu atjaunota. Viņš nodibināja Aleksandriju kā tās aizstājēju, un uz visiem laikiem izmainīja pasaules tirdzniecības maršrutu.” Pēteris Grīns raksta, „Šodien, dziļi zem asfaltētiem ceļiem un dzīvokļu namiem, šī fantastiskā dambja akmens kodols vēl pastāv: viens no vistaustāmākajiem un pastāvīgākajiem mantojumiem no Aleksandra nākamajām paaudzēm,” kas ir papildu vēstures atbalsts, ka šis notikums faktiski notika tieši tā, kā Ecēhiēls pravietoja [Peter Green, Alexander of Macedon, pg. 263].

Ievērosim, ka „viņš” iznīcināja cietzemes Tiru (:8), „viņi” sagrāva Tiras salas cietoksni (:4), un „Es” darīja Tiru par kailu klinti un tīklu žāvējamo vietu (:14) - tieši kā Dieva pravietis to bija teicis vairāk nekā 400 gadus pirms tas piepildījās. Ir maz ticams, ka tas varēja piepildīties nejauši.

Ninives krišana

Nahuma grāmata, kas uzrakstīta ap 614.g. p.m.ē., divus gadus pirms Ninives krišanas, kopumā, bet sevišķi pirmā un trešā nodaļa, pravieto ar ievērojamu skaidrību tieši par to, kā kritīs Asīrijas impērijas varenā galvaspilsēta Ninive. Lai gan Asīrijas impērija bija atkopusies no agrākām sakāvēm, šoreiz Ninive neatguvās. Apbrīnojami, bet notika tieši tā, kā Nahums bija teicis 3:19, „Tavai vainai nav dziedināšanas, sitiens, kas tevi ķēris, ir nāvīgs! Visi, kas tādas lietas par tevi dzirdēs, plaukšķinās aiz prieka rokas par tevi, jo kuru gan nav vajājusi bez mitēšanās tava ļaunprātība?”

Divus gadus pirms notikums piepildījās, Nahums pravietoja, ka Ninives armija būs piedzērusies tad, kad sastapsies ar pēdējo uzbrukumu, kas noveda Ninivi līdz sagrāvei (Nahuma 1:10; 3:11). Lai gan tas nav nekas neparasts, ka armijas karavīri būtu piedzērušies, militārām vienībām ir vispārēja prakse nepieļaut alkohola lietošanu militārā kampaņā. Interesanti ir tas, ka senais vēsturnieks Diodorus Siculus raksta: „Asīrijas ķēniņš deva daudz vīna saviem zaldātiem. Dezertieri to pavēstīja ienaidniekam, kas uzbruka tajā naktī.” Siculus to rakstīja apmēram 600 gadus pēc šī notikuma.

Ninives ķēniņš, iespējams, centās apturēt dezertēšanas vilni, kas sākās ar uzbrukumu koalīcijai. Nahums bija pravietojis dezertēšanu Nahuma 3:17, kad viņš teica, „Tavu augstāko pārvaldnieku tev arī ir tik daudz kā siseņu, rakstvežu ir kā lidojošu kukaiņu bari, kas aukstās dienās sametas uz žogiem, bet, kad atspīd saule, tie paceļas gaisā, un neviens nezina, kur tie paliek.” Babilonijas ieraksti apstiprina, ka asīrieši aizbēga.

„Bet uguns tevi tomēr aprīs un zobens iznīcinās; tā, kā siseņu cirmeņi, tevi aprīs…,” rakstīja Nahums 3. nodaļas 15. pantā. Arheologi, 19. gs. veicot izrakumus šajā senvietā, virs drupām atklāja pelnu slāni. Enciklopēdija „Encyclopedia Britannica” dokumentē pelnu paliekas šajā senvietā un piedēvē tās Nineves krišanai 612.g. p.m.ē. Turklāt, tieši tā, kā Nahums pravietoja iepriekšējā pantā, šī enciklopēdija raksta, ka Ninive bija nenozīmīga pēc šī notikuma (Nahums 3:14).

Ninives krišanas pravietojumi, kas tika izteikti divus gadus pirms tie īstenojās, apbrīnojami precīzi piepildījās!

Ēģipte nekad vairs nevaldīs pār tautām
Nav grūti tam, kas pārzina vēsturi, iedomāties kāds izbrīns un skepse valdīja klausītāju vidū, kad pravietis Ecēhiēls pravietoja par Ēģipti Ec. 29:15: “… Es viņus mazināšu, lai tie nevalda pār citām tautām.” Pirms tam, Ēģipte bija bijusi pasaules lielvalsts no pat Mozus dienām, un nu laikā, kad nav pamats domāt, ka kaut kas mainīsies šajā sakarā, Ecēhiēls saka, ka Ēģiptes tauta nekad vairs nevaldīs pār tautām. Ecēhiēls izteica šo pravietojumu starp 593.g. un 571.g. p.m.ē. Un līdz pat šai dienai Ēģipte vairs nav bijusi ievērojama pasaules lielvalsts.

Jūdu tempļa nopostīšana
Templis bija Jeruzālemes vissvētākā vieta jūdiem. Lai gan pilsēta bija nozīmīga, tempļa nopostīšana būtu vislielākā nelaime, kas varētu piemeklēt pilsētu. Ap 530.g. p.m.ē. pravietis Daniēls pravietoja 9:25-26: “… to atkal atjaunos un uzcels ar tirgus laukumiem, ar ielām un grāvjiem, kaut arī spaidu pilnā laikā. Un pēc tām sešdesmit divām nedēļām tas svaidītais tiks nogalināts, gan ne viņa vainas dēļ; pilsētu un svētnīcu izpostīs kāda valdnieka karaspēks. Ieradīsies arī pats šis valdnieks, bet tam gals būs plūdos; līdz pašam galam būs karš, un norisināsies iepriekš stingri nolemtā postīšana un zemes noplicināšana.” Ievērojiet, ka Daniēls šeit pravieto notikumu virkni. Viņš pravieto, ka templi un pilsētu atjaunos – Daniēls raksta tempļa atjaunošanas laikā, kad jūdu tauta atgriežas izpostītajā pilsētā un sastopas ar pretestību no iebraucējiem, kas nevēlas, lai Jeruzāleme tiktu atjaunota. Viņš pravieto, ka pilsēta stāvēs līdz atnāks “tas svaidītais”, t.i. Jēzus. Tad viņš pravieto, ka Jēzus tiks noraidīts un pēc tam templis atkal tiks izpostīts. Šī ir tempļa nopostīšana, kas notika m.ē. 70.g.

“Ciona” tiek uzarta kā tīrums
Ciona ir nosaukums, kas bieži izmantots pravietojumos, lai atsauktos uz Jeruzālemi, bet konkrētāk uz tempļa kalnu Jeruzālemē, kas ir vissvētākā vieta Jeruzālemē – ne tikai jūdu nācijai, bet daudzām nācijām ap Jeruzālemi. Pravietis Miha, runājot Dieva vārdā un atbildot uz Israēla tautas pievēršanos bezdievīgām aktivitātēm – līderi “spriež tiesu par samaksu”, “priesteri māca tieslietas par atlīdzību”, “pravieši tulko likteni par naudu” – saka, ka šī vissvētākā vieta tiks uzarta kā tīrums un pilsēta pārvērtīsies par drupu kaudzi (Mihas 3:11-12). Šis pravietojums tika izdarīts starp 750.g. un 686.g. p.m.ē. Līdz m.ē. 70.g., kad Romas impērija nopostīja templi, bet lauks nebija uzarts, cilvēki noteikti domāja, ka Miha kļūdījās. Taču, m.ē. 135.g., lai apspiestu vēl vienu jūdu tautas sacelšanos, romieši iesūtīja vēl vienu armiju un nopostīja Jeruzālemi vēlreiz. Saskaņā ar tekstu seno jūdu rakstos ar nosaukumu “Gamara”, romietis vārdā Turnus Rufus uzara zemi tempļa kalnā! Pie tam, uz monētas, kas datēta ar m.ē. 135.g., ko Roma izdeva, lai pieminētu jaunas romiešu pilsētas ar nosaukumu Aelia Capitolina nodibināšanu Jeruzalēmes atrašanās vietā, ir attēlots vīrietis ar arklu. Pravietojums piepildījās gandrīz 1000 gadus pēc tam, kad tas tika izteikts!

Kopsavilkums

Bībeles pravietojumi ir specifiski un nekļūdīgi. Tie spēj nosaukt personas, tautas un notikumus bieži pirms tie citādi kļūst zināmi. Bībeles pravietojumi ir skaidri. Kad tie notiek, ir viegli saprast, ka tie tiek piepildīti. Ir apbrīnojami, ka tos atpazīstam pat 1000 gadus pēc tam, kad tie tika pravietoti! 

Dievs ir. Nepārprotami Bībeles pravietojumu precizitāte rāda, ka šī grāmatu grāmata tika uzrakstīta tieši Dieva iedvesmā.

